Predkladacia správa

Výročná správa o hodnotení projektov Agentúry na podporu výskumu a vývoja   za rok 2008  (ďalej len „správa“) je predkladaná ako iniciatívny materiál.
 
Správa podáva  prehľad o napĺňaní základných úloh v rámci podpory vedy a techniky prostredníctvom grantových schém Agentúry na podporu výskumu a vývoja (ďalej len „agentúra“), ich základných cieľoch  a o výsledkoch hodnotenia projektov. Informuje tiež 
o koordinácii prierezových aktivít štátnej vednej a technickej politiky v rámci medzinárodnej vedecko-technickej spolupráce.
 
Činnosť agentúry bola determinovaná schváleným objemom finančných prostriedkov štátneho rozpočtu. Plánovaný rozpočet agentúry na rok 2008 sa oproti roku 2007 zvýšil o ďalších 11% 
a predstavoval 32,13 mil. € (968 mil. Sk.) To umožnilo pokračovať vo financovaní aktivít 
z predchádzajúceho obdobia a rozbehnúť aj niektoré ďalšie nové aktivity.
 
Agentúra v roku 2008 poskytla finančné prostriedky na riešenie:
·         projektov výskumu a vývoja v jednotlivých skupinách odborov vedy a techniky - 20,18 mil. €,
·         projektov v rámci programov agentúry – 7,74 mil. €,
·         projektov v rámci medzinárodných dohôd a projektov v rámci medzinárodných  programov 
a iniciatív v oblasti výskumu a vývoja – 1,26 mil. €.
 
Rok 2008 bol charakteristický hlavne začatím financovania dosiaľ nebývalého počtu nových projektov. Spolu bolo v tomto roku financovaných 947 projektov a u ďalších 422 projektov (do troch rokov po ukončení ich riešenia) agentúra monitorovala výstupy a prínosy. Agentúra dôkladne analyzovala získané skúsenosti z jednotlivých grantových schém agentúry a výsledky analýz boli využívané pre skvalitnenie hodnotiaceho procesu projektov, ako aj celkové zlepšenie práce agentúry. 
 
V správe sú uvedené výsledky hodnotenia projektového financovania, a to aj v kontexte kvantifikácie výstupov a charakterizácie prínosov projektov podporovaných agentúrou samostatne pre základný výskum a samostatne pre aplikovaný výskum a vývoj.  
 
V oblasti medzinárodnej spolupráce boli plnené úlohy aj nad rámec stanovených hlavných úloh 
v snahe zvýšiť záujem výskumníkov o účasť v zahraničných projektoch a iniciatívach. Významný prínos z tohto pohľadu malo zabezpečovanie podporného systému pre 7. rámcový program EÚ a najmä podpora prípravy projektov pre účasť v tomto programe a dofinancovanie už úspešných projektov. 
 
Pre zmiernenie dopadov hospodárskej a finančnej krízy na Slovensku boli v agentúre pripravené 4 opatrenia. Opatrenia sú zamerané najmä na podporu výskumu a vývoja v malých a stredných podnikoch, podporu spolupráce univerzít a SAV s podnikateľským prostredím, podporu ľudského potenciálu a podporu spin-off a start-up podnikov. 
 
Z hľadiska plnenia úloh možno činnosť agentúry v roku 2008 hodnotiť ako úspešnú. Agentúra si udržala pevnú a dominantnú pozíciu v oblasti podpory výskumu a vývoja na Slovensku 
zo štátnych zdrojov.
 
Predložený materiál nemá finančný, ekonomický, environmentálny vplyv a ani vplyv 
na zamestnanosť a životné prostredie.